
A Corti szerv támasztó sejtjeinek kalcium homeosztázisa és azok purinerg modulációja

A halláskárosodás az egyik leggyakoribb emberi szenzoros deficit. A belsőfül vagy a hallópálya sérülése szenzorineurális halláskárosodást okoz (pl. presbyacusis, zajártalom), melynek megelőzésére és gyógyítására - elsősorban hiányos ismereteink miatt - jelenleg nincs hatékony gyógyszeres terápia.
A purinerg transzmissziónak fontos szerepe van a Corti-szerv károsodása elleni védekezésben. Az ATP-t transzmitterként használják a Corti-szerv érzék- és támasztósejtjei is, az ATP csökkenteni tudja az endocochleáris potenciált, és ezáltal a szőrsejtek pl. zajkárosodással szembeni érzékenységét. A purinerg receptorok intracelluláris Ca2+ válaszokat és a sejteken végigszaladó Ca2+ hullámokat indukálnak, amelynek szerepet tulajdonítanak az ATP hallásvédő hatásában. A hallás sejtszintű élet- és kórélettani folyamatainak megértését nehezíti, hogy az alkalmazott in vitro módszerek döntő többsége embrionális, ill. nem halló állatok cochleáját használja, így a levonható következtetések a fejlődésbiológia tárgykörébe tartoznak. A kifejlett hallású egerekből készített hemicochlea preaprátum lehetővé teszi a hallás és a felnőttkori halláskárosodások sejtszintű mechanizmusainak vizsgálatát.
TDK munkám során a hemicochlea preparátum funkcionális Ca2+ imaging módszerrel történő vizsgálati módszerének beállításában és validálásában vettem részt. A preparátumot feltehetőleg nehéz elkészítése miatt- ezidáig csak mikromechanikai és elektrofiziológiai vizsgálatokban alkalmazta néhány kutatócsoport. A Corti-szerv támasztó sejtjeinek (pillér, Deiters és Hensen sejtek) [Ca2+]i-ját és ennek purinerg receptor mediálta változásait mértem. Eredményeim megmutatták, hogy ATP adásra a vizsgált sejtek [Ca2+]i-ja megnő, a válasz a P2 receptorokra jellemző deszenzitizációt mutat, de megfelelő idő elteltével ismételhető. Ezek az eredmények igazolják az általunk beállított módszer alkalmazhatóságát és alátámasztják, hogy a kifejlett hallású egér hemicochleáján beállított funkcionális imaging módszer alkalmazható a cochlea élettani működésének és patofiziológiai folyamatainak feltérképezésére. További fontos előnye a preparátumnak, hogy mivel egér hemicochleáján állítottuk be a módszert, ennek segítségével tanulmányozhatók azok a genetikailag módosított egerek, amelyeket különböző genetikai eredetű emberi halláskárosodások modelljeként hoztak létre.



